钦定古今图书集成/历象汇编/庶征典/第122卷 > 《观象玩占》 > 《山崩》
## 钦定古今图书集成/历象汇编/庶征典/第122卷 > 《观象玩占》 > 《山崩》

“山崩。”《五行传》曰：“阴乘阳，弱胜强，厥妖山崩。山崩者，离
散之象。”《灾异书》曰：“山者，宰相之位；山崩者，宰相失职
也。”刘向曰：“山崩者，臣下皆叛，散落不事其上之象。”《春
秋运斗枢》曰：“山崩者，阴毁失墓。”《春秋考异邮》曰：“山者君之位；崩者，毁也；君失其道，为臣所陵。”《尚书中候》曰：
“山崩水溃，纳小人也。”《地镜》曰：“山崩，人君位消，不出三
年，有兵集之。”京房曰：“山崩，人辟亡。”又曰：“其国山崩，君
失政，女戚擅权，五年败。”又曰：“邑山崩，邑有战，主亡，有
大水。”

“山春崩，其国有伐城；夏崩，天下大水，国主亡；秋崩，有
大兵；冬崩，大饥。”京房《易妖占》曰：“春山崩，国有亡，邑有
拔城；夏崩，亡君，大水；秋崩，人主有殃；冬崩，兵起，人饥。
一曰，山崩，臣去。又曰：山以二月崩，其邑有兵战；八月
崩，兵起；十一月崩，国主降，民流亡。”